รายงานของคณะกรรมการตรวจสอบ

ประจำปี 2559

เรียน ท่านผู้ถือหุ้นและคณะกรรมการ บริษัท เอ็ม ดี เอ็กซ์ จำกัด (มหาชน)

คณะกรรมการตรวจสอบได้ปฏิบัติงานตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ ในรอบปี
2559 ได้จัดให้มีการประชุมคณะกรรมการตรวจสอบจำนวน 4 ครั้งและในปี 2560
จนถึงวันที่รายงานจำนวน 2 ครั้ง รวมทั้งสิ้น 6 ครั้ง
โดยกรรมการตรวจสอบประชุมร่วมกับผู้สอบบัญชีและผู้ตรวจสอบภายในตามความเหมาะสม
ซึ่งสรุปสาระสำคัญของการปฏิบัติงานได้ดังนี้

1.  สอบทานงบการเงินรายไตรมาสและงบการเงินประจำปี 2559 ของบริษัทฯ
    โดยได้พิจารณาในประเด็นที่มีสาระสำคัญ เพื่อให้มั่นใจว่างบการเงินของบริษัทฯ
    ได้จัดทำขึ้นอย่างถูกต้องตามที่ควรในสาระสำคัญ
    รวมทั้งการเปิดเผยข้อมูลที่สำคัญอย่างเพียงพอเพื่อให้สอดคล้องกับกฏหมายและประกาศที่เกี่ยวข้องตามกฏเกณฑ์ของตลาดหลักทรัพย์แห่งประเทศไทย
    สำนักงานคณะกรรมการกำกับหลักทรัพย์และตลาดหลักทรัพย์และตามมาตรฐานการบัญชีที่รับรองทั่วไป

  ผู้สอบบัญชีได้แสดงความเห็นงบการเงินของบริษัทประจำปี 2559 อย่างมีเงื่อนไข
  เกี่ยวกับเงินลงทุนในการร่วมค้าหนึ่งแห่งซึ่งเป็นการลงทุนทางอ้อมผ่านบริษัทย่อย
  โดยบันทึกตามวิธีส่วนได้เสีย เงินลงทุนในการร่วมค้าแสดงอยู่ในงบแสดงฐานะการเงินรวม
  และส่วนแบ่งกำไรจากเงินลงทุนในการร่วมค้าแสดงอยู่ในงบกำไรขาดทุนเบ็ดเสร็จรวม
  เนื่องจากงบการเงินของกิจการร่วมค้ายังไม่ผ่านการตรวจสอบจากผู้สอบบัญชีรับอนุญาต
  อย่างไรก็ตาม บริษัทฯ
  ได้ใช้ข้อมูลจากงบการเงินที่จัดทำขึ้นโดยฝ่ายบริหารเพื่อใช้ในการปรับมูลค่าเงินลงทุนในการร่วมค้าและรับรู้ส่วนแบ่งกำไรจากเงินลงทุนในการร่วมค้า
  ดังนั้นผู้สอบบัญชีจึงไม่สามารถระบุได้ว่าจำเป็นต้องปรับปรุงจำนวนเงินของรายการดังกล่าวหรือไม่เพียงใด

  คณะกรรมการตรวจสอบจะติดตามและให้มีการปรับปรุงงบการเงินของบริษัทให้เร็วที่สุดหลังจากที่งบการเงินของกิจการร่วมค้าได้ผ่านการตรวจสอบจากผู้สอบบัญชี
  และจะแก้ไขในงบการเงินที่จะส่งต่อตลาดหลักทรัพย์ในครั้งถัดไป

2.  สอบทานข้อมูลการดำเนินงานและระบบการควบคุมภายใน เพื่อประเมินความเพียงพอ
    เหมาะสมและประสิทธิผลของระบบการควบคุมภายใน
    อันจะช่วยส่งเสริมให้การดำเนินงานของบริษัทฯ บรรลุตามเป้าหมายที่กำหนดไว้
    ทั้งนี้ไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินที่เหมาะสม
    และมีการเปิดเผยข้อมูลครบถ้วนและเชื่อถือได้
    นอกจากนี้ได้ประเมินระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    คณะกรรมการตรวจสอบเห็นว่าบริษัทฯมีระบบการควบคุมภายในที่ดีและมีระบบการติดตามควบคุมดูแล
    การดำเนินงานอย่างเพียงพอเหมาะสมและมีประสิทธิผล

3.  สอบทานการตรวจสอบภายใน โดยได้พิจารณาขอบเขตการปฏิบัติงาน หน้าที่
    และความรับผิดชอบ ความเป็นอิสระ อัตรากำลัง ซึ่งคณะกรรมการตรวจสอบเห็นว่าบริษัทฯ
    มีระบบการตรวจสอบภายในที่เพียงพอ รวมทั้งมีการพัฒนาคุณภาพการตรวจสอบ
    ทั้งในด้านบุคลากรและการปฏิบัติงานตรวจสอบให้เป็นไปตามมาตรฐานสากลอย่างต่อเนื่อง

4.  สอบทานการปฏิบัติตามกฏหมายว่าด้วยหลักทรัพย์และตลาดหลักทรัพย์
    ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    และกฏหมายที่เกี่ยวข้องกับธุรกิจของบริษัทฯ
    รวมถึงการปฏิบัติตามข้อกำหนดและข้อผูกพันที่บริษัทฯ มีไว้กับบุคคลภายนอก
    ซึ่งคณะกรรมการตรวจสอบเห็นว่าไม่พบประเด็นที่เป็นสาระสำคัญในเรื่องการไม่ปฏิบัติตามกฏหมาย
    ข้อกำหนดและข้อผูกพันที่บริษัทฯ มีไว้กับบุคคลภายนอก

5.  สอบทานการบริหารความเสี่ยง
    ให้มีความเชื่อมโยงกับระบบการควบคุมภายในเพื่อจัดการความเสี่ยงทั้งบริษัทฯ
    โดยได้พิจารณานโยบาย ปัจจัยความเสี่ยง และแนวทางการบริหารความเสี่ยง
    ซึ่งคณะกรรมการตรวจสอบเห็นว่า บริษัทฯ มีระบบการบริหารความเสี่ยง
    ที่มีประสิทธิภาพและประสิทธิผล

6.  สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    รวมถึงการเปิดเผยข้อมูลของรายการดังกล่าว
    ตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    โดยผู้สอบบัญชีรับอนุญาตมีการเปิดเผยรายการระหว่างกันกับบริษัทที่เกี่ยวข้องกันที่มีสาระสำคัญได้แสดงรายการใน
    งบการเงินและหมายเหตุประกอบงบการเงินแล้ว
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่ารายการดังกล่าวเป็นรายการที่สมเหตุสมผลและเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลถูกต้องและครบถ้วน

7.  พิจารณาการคัดเลือกเพื่อเสนอแต่งตั้งผู้สอบบัญชี และค่าตอบแทนของผู้สอบบัญชีประจำปี 2560
    โดยนำเสนอต่อคณะกรรมการบริษัทฯ เพื่อขออนุมัติที่ประชุมสามัญผู้ถือหุ้นประจำปี 2560
    ซึ่งคณะกรรมการตรวจสอบได้พิจารณาผลการปฏิบัติงาน
    ความเป็นอิสระของผู้สอบบัญชีและความเหมาะสมของค่าตอบแทนของผู้สอบบัญชีแล้ว
    เห็นควรเสนอแต่งตั้ง นายเชิดสกุล อ้นมงคล ผู้สอบบัญชีรับอนุญาต เลขที่ 7195
    หรือนางสาววราภรณ์ อินทรประสิทธิ์ ผู้สอบบัญชีรับอนุญาตเลขที่ 7881 สังกัดบริษัท ซี ดับเบิ้ลยู
    ดับเบิ้ลยู พี จำกัด เป็นผู้สอบบัญชีเพื่อแสดงความเห็นและลงนามในงบการเงินของบริษัทฯ
    โดยกำหนดค่าตอบแทนประจำปี 2560 จำนวนเงิน 1,325,000 บาท เพิ่มขึ้น 75,000
    บาทเมื่อเทียบกับปี 2559 เนื่องจากปริมาณงานที่เพิ่มขึ้น

ความเห็น/ข้อสังเกตจากการปฏิบัติหน้าที่

โดยสรุปคณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฏบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
โดยใช้ความรู้ ความสามารถ และความระมัดระวัง รอบคอบ มีความเป็นอิสระอย่างเพียงพอ
เพื่อประโยชน์ต่อผู้มีส่วนเสีย อย่างเท่าเทียมกัน คณะกรรมการตรวจสอบมีความเห็นว่า บริษัทฯ
มีการรายงานข้อมูลทางการเงินและการดำเนินงานอย่างถูกต้อง มีระบบการควบคุมภายใน
การตรวจสอบภายใน การบริหารความเสี่ยงที่เหมาะสม มีประสิทธิภาพและประสิทธิผล
มีการปฏิบัติตามกฏหมาย ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับ
ระบบการกำกับดูแลกิจการที่ดีอย่างเพียงพอ โปร่งใส และเชื่อถือได้
รวมทั้งการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

( นายกมลศักดิ์ พันธุเสน )

ประธานกรรมการตรวจสอบ

24 กุมภาพันธ์ 2560